মারিয়া অস্পেন্‌স্কায়া

মারিয়া আলেকসেয়েভ্‌না অস্পেন্‌স্কায়া (রুশ: Мария Алeкceeвнa Успенская; ২৯ জুলাই ১৮৭৬ – ৩ ডিসেম্বর ১৯৪৯) ছিলেন একজন রুশ অভিনেত্রী ও অভিনয়ের শিক্ষক। তিনি তরুণী হিসেবে রাশিয়া মঞ্চ অভিনেত্রী হিসেবে এবং বয়োজ্যেষ্ঠ নারী হিসেবে হলিউডের চলচ্চিত্রে সফলতা অর্জন করেন। তিনি ডডসওয়ার্থ (১৯৩৬) ও লাভ অ্যাফেয়ার (১৯৩৯) চলচ্চিত্রে অভিনয় করে দুইবার শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন এবং কনকোয়েস্ট (১৯৩৭) চলচ্চিত্রে অভিনয় করে ন্যাশনাল বোর্ড অব রিভিউ পুরস্কার অর্জন করেন। অস্পেন্‌স্কায়া ১৮৭৬ সালের ২৯শে জুলাই রুশ সাম্রাজ্যের তুলা শহরে জন্মগ্রহণ করেন। তিনি পোল্যান্ডের ওয়ারশতে গান এবং মস্কোতে অভিনয় বিষয়ে পড়াশোনা করেন। তিনি বিশ্ববিখ্যাত মস্কো শিল্পকলা থিয়েটারের ফার্স্ট স্টুডিওর প্রতিষ্ঠাতা সদস্য। সেখানে তিনি কনস্তান্তিন স্তানিস্লাভ্‌স্কি ও তার সহকারী লেওপল্ড সুলেরঝিৎস্কির অধীনে অভিনয়ের প্রশিক্ষণ লাভ করেন। মস্কো শিল্পকলা থিয়েটার ইউরোপ জুড়ে সফর করে এবং ১৯২২ সালে নিউ ইয়র্ক সিটিতে পৌঁছালে অস্পেন্‌স্কায়া সেখানে থাকার সিদ্ধান্ত নেন। তিনি পরবর্তী দশকে নিয়মিত ব্রডওয়ে মঞ্চে অভিনয় করেন। তিনি আমেরিকান ল্যাবরটরি থিয়েটারে অভিনয়ের শিক্ষাদান করতেন। ১৯২৯ সালে তার মস্কো শিল্পকলা থিয়েটারের সহকর্মী রিচার্ড বলেস্লাভ্‌স্কিকে নিয়ে তিনি নিউ ইয়র্ক সিটিতে স্কুল অব ড্রামাটিক আর্ট প্রতিষ্ঠা করেন। এই সময়ে এই স্কুলে তার একজন শিক্ষার্থী ছিলেন সেসময়ে অপরিচিত কিশোরী ও পরবর্তী কালে অস্কার বিজয়ী অভিনেত্রী অ্যান ব্যাক্সটার। অস্পেন্‌স্কায়া কয়েকটি রুশ নির্বাক চলচ্চিত্রে অভিনয় করলেও তার স্কুলের আর্থিক সমস্যা না আসা পর্যন্ত হলিউড থেকে দূরে ছিলেন। ১৯৩০-এর দশকের পপুলার সং ম্যাগাজিনের বিজ্ঞাপন অনুসারে এই সময়ে তিনি লস অ্যাঞ্জেলেসের ভাইন স্ট্রিটে মারিয়া অস্পেন্‌স্কায়া স্কুল অব ড্যান্স চালু করেন। তার শিক্ষার্থীদের মধ্যে উল্লেখযোগ্য ছিলেন ডিজনির স্নো হোয়াইটের মডেল মার্জ চ্যাম্পিয়ন। তার রুশ বাচনভঙ্গি সত্ত্বেও তিনি হলিউডের চলচ্চিত্রে কাজের সুযোগ পান এবং বিভিন্ন ইউরোপীয় চরিত্রে অভিনয় করেন। তার অভিনীত প্রথম হলিউডের চলচ্চিত্র হল ডডসওয়ার্থ (১৯৩৬), এই কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। এটি ছিল সবচেয়ে কম সময় পর্দায় উপস্থিত থেকেও অস্কারের মনোনয়ন অর্জন। পরের বছর তিনি কনকোয়েস্ট (১৯৩৭) চলচ্চিত্রে অভিনয় করে শ্রেষ্ঠ অভিনয়ের জন্য ন্যাশনাল বোর্ড অব রিভিউ পুরস্কার অর্জন করেন। লাভ অ্যাফেয়ার (১৯৩৯) চলচ্চিত্রে অভিনয় করে তিনি শ্রেষ্ঠ পার্শ্ব অভিনেত্রী বিভাগে তার দ্বিতীয় একাডেমি পুরস্কারের মনোনয়ন লাভ করেন। তিনি ভীতিপ্রদ চলচ্চিত্র দ্য উল্‌ফ ম্যান (১৯৪১) ও ফ্রাঙ্কেস্টাইন মিটস দ্য উল্‌ফ ম্যান (১৯৪৩)-এ বৃদ্ধ যাযাবর ভবিষ্যদ্বক্তা মালেভা চরিত্রে অভিনয় করেন। তার অন্যান্য চলচ্চিত্রগুলো হল দ্য রেইন্স কেম (১৯৩৯), ওয়াটারলু ব্রিজ (১৯৪০), বিয়ন্ড টুমরো (১৯৪০), ড্যান্স, গার্ল, ড্যান্স (১৯৪০), দ্য মর্টাল স্টর্ম (১৯৪০), ডক্টর এরলিখ্‌স ম্যাজিক বুলেট (১৯৪০), এবং কিংস রো (১৯৪২)। তার অভিনীত সর্বশেষ চলচ্চিত্র হল আ কিস ইন দ্য ডার্ক (১৯৪৯) অস্পেন্‌স্কায়া স্ট্রোকে আক্রান্ত হয়ে এবং বাড়িতে আগুন লাগার পর গায়ে আগুন লেগে মারাত্মকভাবে আহত হয়ে ১৯৪৯ সালের ৩রা ডিসেম্বর ৭৩ বছর বয়সে মৃত্যুবরণ করেন। তাকে গ্লেনডেলের ফরেস্ট লন মেমোরিয়াল পার্ক সেমেটারিতে সমাহিত করা হয়। নিসেন, এক্সেল (২০০৬)। Actresses of a Certain Character: Forty Familiar Hollywood Faces from the Thirties to the Fifties.। জেফারসন, এনসি: ম্যাকফারল্যান্ড অ্যান্ড কোং। পৃষ্ঠা ১৪১। আইএসবিএন 978-0-7864-2746-8।  "অবিচুয়ারি", ভ্যারাইটি, ৭ ডিসেম্বর ১৯৪৯, পৃ. ৬৩। বেনেদেত্তি, জঁ (১৯৯৯)। Stanislavski: His Life and Art। লন্ডন: মেথুন। পৃষ্ঠা ২০৯–২১১। আইএসবিএন 0-413-52520-1।  স্মিথ, রোনাল্ড এল. (২০১০)। Horror Stars on Radio: The Broadcast Histories of 29 Chilling Hollywood Voices (ইংরেজি ভাষায়)। ম্যাকফারল্যান্ড। আইএসবিএন 9780786457298। সংগ্রহের তারিখ ৭ মে ২০১৯।  সেইলার, মাইকেল (১৩ ডিসেম্বর ১৯৮৫)। "Anne Baxter Dies at 62 --50 Years of It as Star in Films, Stage and TV"। লস অ্যাঞ্জেলেস টাইমস (ইংরেজি ভাষায়)। সংগ্রহের তারিখ ৭ মে ২০১৯।  কিং, সুজান (৩০ সেপ্টেম্বর ২০০৯)। "She's still kicking it up"। লস অ্যাঞ্জেলেস টাইমস (ইংরেজি ভাষায়)। সংগ্রহের তারিখ ৯ মে ২০১৯।  রবিনসন, হার্লো (২০০৭)। Russians in Hollywood, Hollywood's Russians: Biography of an Image। বোস্টন: নর্থইস্টার্ন বিশ্ববিদ্যালয় প্রেস। পৃষ্ঠা ৮১। আইএসবিএন 978-1-55553-686-2।  "The 9th Academy Awards | 1937"। অস্কার (ইংরেজি ভাষায়)। একাডেমি অব মোশন পিকচার আর্টস অ্যান্ড সায়েন্সেস। সংগ্রহের তারিখ ৭ মে ২০১৯।  "The 12th Academy Awards | 1940"। অস্কার (ইংরেজি ভাষায়)। একাডেমি অব মোশন পিকচার আর্টস অ্যান্ড সায়েন্সেস। সংগ্রহের তারিখ ৭ মে ২০১৯।  ম্যাঙ্ক, গ্রেগরি ডব্লিউ. (১৯৯৯)। Women in Horror Films, 1940s। পৃষ্ঠা ৯৫।  উইকিমিডিয়া কমন্সে মারিয়া অস্পেন্‌স্কায়া সংক্রান্ত মিডিয়া রয়েছে। ইন্টারনেট ব্রডওয়ে ডেটাবেজে মারিয়া অস্পেন্‌স্কায়া (ইংরেজি) ইন্টারনেট মুভি ডেটাবেজে মারিয়া অস্পেন্‌স্কায়া  (ইংরেজি) ফাইন্ড এ গ্রেইভে মারিয়া অস্পেন্‌স্কায়া  (ইংরেজি)